Κανονισμός (ΕΚ) αριθ. 602/2004 του Συμβουλίου

της 22ας Μαρτίου 2004

για την τροποποίηση του κανονισμού (ΕΚ) αριθ. 850/98 ως προς την προστασία κοραλλιογενών υφάλων βαθέων υδάτων από τις επιπτώσεις της αλιείας με τράτες σε περιοχή βορειοδυτικώς της Σκωτίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

Εκτιμώντας τα ακόλουθα:

(1) Το άρθρο 2 του κανονισμού (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής(2) ορίζει ότι η κοινή αλιευτική πολιτική εφαρμόζει την προληπτική προσέγγιση λαμβάνοντας μέτρα για την ελαχιστοποίηση της επίπτωσης των αλιευτικών δραστηριοτήτων στα θαλάσσια οικοσυστήματα.

(2) Ο κανονισμός (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών(3) επιβάλλει περιορισμούς στη χρήση συρόμενων εργαλείων βενθικής αλιείας.

(3) Σύμφωνα με πρόσφατες επιστημονικές εκθέσεις, και ιδίως εκθέσεις του Διεθνούς Συμβουλίου για την Εξερεύνηση της Θάλασσας, βρέθηκαν και χαρτογραφήθηκαν συσσωματώματα από κοράλλια βαθέων υδάτων (Lophelia pertusa) σε περιοχή βορειοδυτικώς της Σκωτίας, που εμπίπτει στη δικαιοδοσία του Ηνωμένου Βασιλείου. Τα συσσωματώματα αυτά, γνωστά ως "υψώματα Ντάργουιν" ("Darwin Mounds"), φαίνεται να είναι σε καλά διατηρημένη κατάσταση, φέρουν όμως σημεία που δείχνουν ότι έχουν υποστεί ζημίες λόγω αλιευτικών δραστηριοτήτων με τράτες βυθού.

(4) Οι επιστημονικές εκθέσεις δείχνουν ότι οι εν λόγω τύποι συσσωματωμάτων συνιστούν οικοτόπους που φιλοξενούν σημαντικές και πολυποίκιλες βιολογικές κοινότητες. Οι οικότοποι θεωρούνται από τους σχετικούς κύκλους ως χρήζοντες προστασία κατά προτεραιότητα. Ειδικότερα, η σύμβαση για την προστασία του θαλάσσιου περιβάλλοντος του Βορειοανατολικού Ατλαντικού ("σύμβαση OSPAR") συμπεριέλαβε πρόσφατα τους κοραλλιογενείς υφάλους βαθέων υδάτων σε κατάλογο οικοτόπων που απειλούνται με εξαφάνιση.

(5) Η οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας(4) περιλαμβάνει τους υφάλους στους φυσικούς οικότοπους κοινοτικού ενδιαφέροντος, η διατήρηση των οποίων απαιτεί τον προσδιορισμό ειδικών περιοχών διατήρησης. Το Ηνωμένο Βασίλειο εξέφρασε επίσημα την πρόθεσή του να ορίσει τα υψώματα Ντάργουιν ως ειδική περιοχή διατήρησης με στόχο την προστασία του εν λόγω είδους οικότοπου, τηρώντας τις υποχρεώσεις που υπέχει από την οδηγία αυτή.

(6) Σύμφωνα με επιστημονικά στοιχεία, η αποκατάσταση των ζημιών από τα συρόμενα δίχτυα βυθού στα κοράλλια είναι είτε αδύνατη είτε δυσχερέστατη και αργή. Ως εκ τούτου, ενδείκνυται να απαγορευθεί η χρήση τρατών βυθού και παρομοίων εργαλείων στην περιοχή που περιβάλλει τα υψώματα Ντάργουιν.

(7) Επομένως, θα πρέπει να τροποποιηθεί αναλόγως ο κανονισμός (ΕΚ) αριθ. 850/98,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 30 του κανονισμού (ΕΚ) αριθ. 850/98, προστίθεται η ακόλουθη παράγραφος:

"4. Απαγορεύεται η χρήση τρατών βυθού και παρόμοιων συρόμενων διχτυών από πλοία που έρχονται σε επαφή με τον θαλάσσιο βυθό στην περιοχή που οριοθετείται από γραμμή συνδέουσα τις κατωτέρω συντεταγμένες:

>ΘΕΣΗ ΠΙΝΑΚΑ>"

Άρθρο 2

Ο παρών κανονισμός αρχίζει να ισχύει στις 23 Αυγούστου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Μαρτίου 2004.

Για το Συμβούλιο

Ο Πρόεδρος

J. Walsh

(1) Γνώμη που δόθηκε στις 10 Φεβρουαρίου 2004 (δεν έχει ακόμα δημοσιευθεί στην Επίσημη Εφημερίδα).

(2) ΕΕ L 358 της 31.12.2002, σ. 59.

(3) ΕΕ L 125 της 27.4.1998, σ. 1· κανονισμός όπως τροποποιήθηκε τελευταία από τον κανονισμό 973/2001 (ΕΕ L 137 της 19.5.2001, σ. 1).

(4) ΕΕ L 206 της 22.7.1992, σ. 7· οδηγία όπως τροποποιήθηκε τελευταία από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).